Spoločnosť má v pláne výrazne rozšíriť dostupnosť svojej platenej platformy.
Prevádzkovateľ štyroch celoplošných multiplexov, Towercom, má v pláne výrazne rozšíriť dostupnosť štvrtého multiplexu.
Technický riaditeľ spoločnosti Zsolt Nagy to potvrdil pre portál Živé.sk. "Máme vcelku blízky plán dobudovať multiplex 4 na úroveň multiplexu 1. Jedná sa o nejakých desať vysielačov. Sú to lokality, ktoré tak notoricky chýbajú, ako Námestovo či Trenčín," povedal Nagy.
Pokrytie Plustelky je aktuálne na úrovni približne 80 percent populácie. Po dokrytí novými vysielačmi by malo byť nad 90 percentami.
Nagy spresnil, dokedy chce rozšírenie zrealizovať. "Do polovice budúceho roka," informoval.
22 staníc za 6 eur
Plustelka stojí 5,99 eura mesačne. Ponúka vysielanie kanálov Markíza HD, JOJ HD, Doma, Dajto, ČT1, ČT2, Prima Plus, Film+, JOJ Cinema HD, Eurosport 1, Eurosport 2, Sport 1, Sport 2, Nickelodeon, VH1, Viasat History, Viasat Explore, Viasat, Nature, Rik, Spice a Minimax. Pre príjem je nutný set-top-box, prípadne CA modul v televízore – stanice sú totiž kódované.
Prechod do HEVC? Podľa vybavenosti ľudí
Nagy sa vyjadril aj k prechodu mutliplexov do efektívneho kodeku HEVC pri DVB-T2. Aj napriek tomu, že štvrtá sieť je dostupná v novom štandarde DVB-T2, stále ponúka obsah v staršom kodeku MPEG-4. Hlavné programy v DVB-T dokonca vysielajú v starom MPEG-2.
Operátor tvrdí, že pri migrácii do HEVC (H.265) sa chce pozerať na vybavenosť domácností. Na trhu má podľa odhadov Towercomu nové zariadenie s podporou kodeku iba približne 20 percent domácností.
"Rok 2020 ešte nepredpokladáme ako rok dostatočnej penetrácie, ale okolo roku 2022 si to vieme predstaviť," uviedol Nagy k prechodu do HEVC. Po zmene bude môcť operátor pridať nové stanice a šíriť napríklad výrazne viac HD kanálov.
Onedlho chce Towercom rozšíriť ponuku Plustelky o nové stanice – kúpil spoločnosť Avis , ktorá má sieť dostupnú pre 30-35 percent populácie, najmä vo väčších mestách. Programy a detaily stále nespresňuje.